
REPUBLIKA SLOVENIJA

	KABINET PREDSEDNIKA VLADE


SPOROČILO ZA JAVNOST

    4. november 2009

Premier Borut Pahor in premierka Kosorjeva podpisala arbitražni sporazum

Predsednik Vlade Republike Slovenije Borut Pahor je danes v Stockholmu, skupaj s hrvaško predsednico vlade Jadranko Kosor podpisal arbitražni sporazum med Vlado Republike Slovenije in Vlado Republike Hrvaške. V izjavi za javnost po končanem dogodku je slovenski premier Pahor uvodoma izrazil zadovoljstvo ob današnjem podpisu arbitražnega sporazuma ter dodal, da »to ni zgodovinski dogodek le za Republiko Slovenijo, Republiko Hrvaško in Evropsko unijo, temveč za celotno mednarodno skupnost, saj se je zgodilo nekaj kar probleme rešuje in jih ne ustvarja.«

Premier Pahor je v nadaljevanju poudaril nujnost arbitražnega sporazuma, saj državi, ki sta sosedi, morata vedeti, kje imata mejo. Ob tem je še dodal, da smo naredili pomemben korak k rešitvi, saj bomo na ta način sposobni reševati tudi vsa druga, bistveno lažja odprta vprašanja in poglobiti medsebojno sodelovanje. 

Tako slovenski premier Pahor, kakor tudi hrvaška premierka Kosorjeva sta v izjavi za javnost poudarila, da je podpis posledica medsebojnega odnosa, ki temelji na zaupanju, spoštovanju in razumevanju, brez česar se takšnih zgodovinsko pomembnih vprašanj ne da reševati. Premierka Kosorjeva je prav tako dejala, da podpis predstavlja neko »novo knjigo« v medsebojnih odnosih med državama in novo upanje za južne sosede. 

Švedski premier Fredrik Reinfeldt je po dogodku obema premierjema čestital ter dejal, da je današnji podpis sporazuma znak političnega poguma, ki bo pripomogel k izboljšanju tako odnosov med Republiko Slovenijo in Republiko Hrvaško,  kot tudi k nadaljnji širitvi EU. Ob tem je še dodal, da je prepričan, da bo njun način vodenja postal tudi navdih za druge voditelje v regiji. 

Gregorčičeva 20, 25, 1000 Ljubljana, Slovenija, telefon: 01 / 478 10 00, telefaks: 01 / 478 17 21, http://www.kpv.gov.si

